## El secretari autonòmic de Turisme destaca, en el ‘MyT Summit 2025’, la necessitat d’una governança turística intel·ligent per a destinacions d’èxit

*** José Manuel Camarero ha intervingut en la taula redona ‘Destinacions turístiques madures i pròsperes’, al costat de representants d’Andalusia i les Illes Balears
* Ha detallat les principals polítiques turístiques impulsades per la Generalitat, com la regulació de les vivendes turístiques, el desenrotllament del Sistema d’Intel·ligència Turística o iniciatives com el Bo Viatge**

El secretari autonòmic de Turisme, José Manuel Camarero, ha participat, este dijous, en el ‘MyT Summit 2025’, el principal congrés turístic de les Illes Balears, que enguany celebra la seua sexta edició a Palma.

Camarero ha intervingut en la taula redona ‘Destinacions turístiques madures i pròsperes’, al costat de representants d’Andalusia i les Illes Balears, en una sessió moderada per Antonio Sánchez, responsable de Desenrotllament de Negoci en AnySolution, empresa organitzadora del congrés.

Durant la seua intervenció, el secretari autonòmic ha subratllat que “la Comunitat Valenciana és ja una destinació turística madura i d’èxit”, sostinguda per indicadors com el “creixement sostingut del PIB turístic, l’increment de l’ocupació vinculada al sector i la consolidació de l’arribada de turistes internacionals”.

No obstant això, ha advertit que este èxit planteja desafiaments nous. “Estem entrant en una fase en la qual és imprescindible gestionar amb eficàcia els reptes derivats d’eixe mateix èxit”, ha afirmat. Entre estos, ha esmentat l’impacte de les vivendes turístiques, la gestió dels fluxos de visitants i la necessitat de garantir una convivència equilibrada entre turistes i residents.

En este sentit, ha defés la necessitat d’evolucionar cap a una governança turística intel·ligent, superant una visió centrada exclusivament en el màrqueting. “La gestió turística actual ha d’estar alineada amb els desafiaments actuals i sustentada en dades, planificació i col·laboració”, ha assenyalat.

Camarero ha detallat algunes de les principals polítiques impulsades per la Generalitat per a afrontar estos reptes, com la regulació de les vivendes turístiques, el desenrotllament del Sistema d’Intel·ligència Turística o iniciatives com el Bo Viatge.

A més, ha subratllat la importància d’activar diferents “palanques de transformació” que considera essencials per a afrontar esta nova etapa, referint-se a estes com a “músculs”. En este context, ha assenyalat que “hem d’enfortir el múscul públic-públic, basat en la col·laboració entre administracions; el múscul publicoprivat, que implica el teixit empresarial i ferramentes com les línies nominatives; i el múscul propi, com a reflex de la capacitat interna d’adaptació i lideratge”.

En la seua intervenció final, el secretari autonòmic ha llançat una reflexió de futur: “Ha arribat el moment d’impulsar unes polítiques turístiques enfocades en la governança i en la gestió, de passar del màrqueting turístic a formar professionals capaços d’interpretar dades, generar coneixement i dissenyar estratègies basades en evidència, sostenibilitat i visió a llarg termini”.

La participació de José Manuel Camarero en el ‘MyT Summit 2025’ reafirma el paper de la Comunitat Valenciana amb el desenrotllament de polítiques turístiques modernes, sostenibles i integradores, compromeses amb el futur del sector i amb el benestar dels territoris i els seus ciutadans.

Fecha: 29/05/2025